Diari Oficial de la Generalitat Valenciana


Sumari del DOGV 9829, del 16-04-2024 (2024/3101)

RESOLUCIÓ de 10 d'abril de 2024, de la consellera de Justícia i Interior, de concessió, amb caràcter provisional, d'una subvenció directa als ajuntaments de la Comunitat Valenciana amb el Pla local de prevenció d'incendis forestals aprovat per a l'execució del Fons estratègic municipal de prevenció d'incendis i gestió forestal durant l'any 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9829

Data del DOGV
:   16-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3101


Data del document
:   10-04-2024

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 10 d'abril de 2024, de la consellera de Justícia i Interior, de concessió, amb caràcter provisional, d'una subvenció directa als ajuntaments de la Comunitat Valenciana amb el Pla local de prevenció d'incendis forestals aprovat per a l'execució del Fons estratègic municipal de prevenció d'incendis i gestió forestal durant l'any 2024. [2024/3101]  
La Llei 3/1993, de 9 de desembre, forestal de la Comunitat Valenciana (d'ara en avant, Llei 3/1993) crea en l'article 77 el Fons estratègic municipal de prevenció d'incendis i gestió forestal de la Comunitat Valenciana, amb la finalitat d'ajudar els ajuntaments a finançar les actuacions de prevenció d'incendis forestals i de gestió forestal planificades i aprovades.  
Esta llei establix que les aportacions del Fons estratègic municipal de prevenció d'incendis i gestió forestal de la Comunitat Valenciana podran finançar les activitats, obres, servicis i subministraments que preveu la planificació de prevenció d'incendis forestals aprovada i els instruments tècnics de gestió forestal aprovats.  
  
Els ajuntaments amb terrenys forestals en els seus termes municipals estan obligats a redactar plans locals de prevenció d'incendis forestals (PLPIF), segons l'article 55.3 de la Llei 3/1993.  
Així, dels 542 municipis de la Comunitat Valenciana, 27 no presenten terrenys forestals en els seus termes municipals, la qual cosa fa que estiguen exempts d'elaborar el PLPIF (un 4,98 %). Dels altres 515, hi ha aprovats 486 PLPIF, la qual cosa suposa que el 94 % dels municipis de la Comunitat Valenciana tenen el PLPIF aprovat.  
D'acord amb el que establix l'esmentada llei, les ajudes previstes amb càrrec al Fons adopten la forma de subvencions i es concedixen de manera directa, en aplicació del que preveuen els articles 22.2.b de la Llei 38/2003, de 17 de novembre, general de subvencions, i l'article 168.1.b de la Llei 1/2015, de 6 de febrer, d'hisenda pública de la Generalitat Valenciana, i la resolució té la consideració de bases reguladores. El procediment de concessió es regix per les disposicions arreplegades en la Llei 3/1993 i el seu desplegament reglamentari, així com pel que es disposa en la Llei 1/2015, de 6 de febrer, d'hisenda pública, del sector públic instrumental i de subvencions. Per part seua, la Llei 8/2023, de 27 de desembre, de pressupostos de la Generalitat per a l'exercici 2024, arreplega una línia pressupostària destinada al Fons Estratègic Municipal per a la Prevenció d'Incendis i la Gestió Forestal.  
  
S'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es concedixen en esta resolució no requerixen la notificació esmentada abans, perquè no tenen els requisits de l'article 107 del Tractat de funcionament de la Unió Europea; en concret, per no suposar cap avantatge econòmic, ja que l'entitat a la qual va dirigida la subvenció no exercix cap activitat econòmica que puga oferir béns o servicis en el mercat, i, per tant, no hi ha la possibilitat de falsejament de la competència que afecte els intercanvis comercials entre estats membres.  
  
Esta ajuda es preveu en la modificació del Pla estratègic de subvencions de la Conselleria de Justícia i Interior per al període 2023-2025, aprovat en data 02.02.2024 per resolució de la consellera de Justícia i Interior, que modifica la Resolució de 06.02.2023, de la Conselleria de Justícia, Interior i Administracions Públiques, per la qual es va aprovar el Pla estratègic de subvencions de la Conselleria per al període 2023-2025.  
Vistos el Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior, així com el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, la consellera de Justícia i Interior és la titular del departament al qual li correspon la gestió del Consell en matèria de prevenció d'incendis.  
En virtut del que s'ha exposat, resolc:  
Primer. Objecte i finalitat de la subvenció  
1. La present resolució té per objecte concedir, amb caràcter provisional, una subvenció directa als ajuntaments que figuren en l'annex I d'esta resolució per a l'execució de les actuacions previstes en la planificació de prevenció d'incendis forestals i en els instruments tècnics de gestió forestal, per una quantia total de 7.977.889,41 d'euros, amb càrrec a la línia pressupostària S1427 del capítol VII, Transferències de capital, del programa pressupostari 442F00, Prevenció d'incendis forestals de la Conselleria de Justícia i Interior, aprovada mitjançant la Llei 8/2023, de 27 de desembre, de pressupostos de la Generalitat per a l'exercici 2024.  
2. Així mateix, la finalitat que es perseguix amb la concessió de la present subvenció és finançar els ajuntaments que figuren en l'annex I per a l'execució, en l'exercici 2024, de les actuacions referides en el resolc quint d'esta resolució incloses en la planificació de prevenció d'incendis forestals o en els instruments tècnics de gestió forestal aprovats per la conselleria competent per a l'ajuntament corresponent.  
  
  
Segon. Entitats beneficiàries  
1. Podran ser beneficiaris del Fons estratègic municipal de prevenció d'incendis i gestió forestal de la Comunitat Valenciana els ajuntaments de la Comunitat Valenciana relacionats en l'annex I d'esta resolució, ja que tots disposen del Pla local de prevenció d'incendis forestals (PLPIF) o Pla local reduït de prevenció d'incendis forestals (PLRPIF) aprovat per la conselleria competent, amb terrenys forestals en el seu terme municipal.  
2. No podran obtindre la condició de beneficiaris els ajuntaments que incórreguen en alguna de les prohibicions que preveu l'article 13 de la Llei 38/2003, de 17 de novembre, i el que preveu a este efecte el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Tercer. Obligacions dels ajuntaments  
1. Seran obligacions de l'ajuntament:  
a) Obtindre les autoritzacions que siguen legalment exigibles per a l'execució de les actuacions que duran a terme.  
b) Obtindre la disponibilitat dels terrenys on es realitzaran les actuacions.  
2. També seran obligacions de l'ajuntament:  
a) Sometre's a les actuacions de comprovació, verificació i control financer de l'activitat subvencionada, efectuades tant per la Conselleria de Justícia i Interior com pels òrgans i les institucions competents de la Generalitat, de l'Administració general de l'Estat, així com per qualsevol òrgan de la Unió Europea i els seus representants autoritzats, per a la qual cosa ha de facilitar en tot moment tota la informació que se sol·licite en l'exercici d'estes actuacions i, especialment, posar a la seua disposició la totalitat dels documents necessaris.  
b) Conservar tots els llibres, registres i documents perquè es puguen dur a terme les actuacions de comprovació i control per part de la Direcció General de Prevenció d'Incendis Forestals, de la Intervenció General de la Generalitat, i de qualssevol altres establits en la legislació vigent.  
  
c) Comunicar a l'òrgan gestor la concurrència o no concurrència amb altres ajudes o subvencions concedides i/o sol·licitades per a la mateixa finalitat, procedents de qualsevol administració, ens públic o privat, nacional o internacional.  
d) Les altres obligacions que, amb caràcter general, s'establixen en l'article 14 de la Llei 38/2003, de 17 de novembre.  
e) Fer publicitat de les ajudes percebudes en els termes que establixen els articles 5.4 i 8.1 de la Llei 19/2013, de 9 de desembre, de transparència, accés a la informació pública i bon govern; els articles 9.1.e de la Llei 2/2015, de 2 d'abril, de la Generalitat, de participació ciutadana de la Comunitat Valenciana, així com els articles 4.4, 5.2 i 23 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
3. A més, els ajuntaments hauran de complir les obligacions que establix l'article 79 de la Llei 3/1993, forestal de la Comunitat Valenciana:  
a) Haver complit l'obligació de remetre a la conselleria competent els documents indicats en l'article 199.2 de la Llei 8/2010, de 23 de juny, de règim local de la Comunitat Valenciana.  
b) Haver remés els comptes anuals de l'any 2023 davant de la Sindicatura de Comptes, de conformitat amb el que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
c) Haver remés, si és el cas, el corresponent pla economicofinancer en els termes que disposa la Llei orgànica 2/2012, de 27 d'abril, d'estabilitat pressupostària i sostenibilitat financera, a l'òrgan de la Generalitat competent en matèria de tutela financera de les entitats locals de la Comunitat Valenciana.  
  
Quart. Procediment  
1. Els ajuntaments referits en l'annex I d'esta resolució hauran de presentar, dins del termini de 15 dies naturals següents a la publicació d'esta resolució, una sol·licitud d'acceptació de l'ajuda segons el model normalitzat disponible a través de la seu electrònica de la Generalitat (https//sede.gva.es/proc23300) i adjuntar l'acord o la resolució de l'òrgan municipal competent, que haurà d'incloure expressament la seua voluntat d'acceptar la consignació assignada.  
En el cas que l'ajuntament vulga acceptar únicament una part de l'ajuda assignada en l'annex I, ho haurà d'indicar en la mateixa sol·licitud d'acceptació, de manera que en la resolució definitiva esta serà l'assignació per a l'execució de les actuacions referides per l'ajuntament mateix.  
Juntament amb la sol·licitud d'acceptació, l'ajuntament haurà d'indicar les actuacions del Pla local de prevenció d'incendis forestals (d'ara en avant, PLPIF) o de l'Instrument tècnic de gestió forestal (d'ara en avant, ITGF) a les quals aniran destinats els fons durant esta anualitat, completant la fitxa d'actuacions subvencionables (annex II) disposada en l'últim full de la sol·licitud d'ajuda normalitzada.  
L'acceptació de la subvenció, juntament amb la descripció de les actuacions que s'han d'executar, tindrà els efectes de la declaració responsable prevista en l'article 62.2 de la Llei 3/1993, forestal de la Comunitat Valenciana, prèvia a l'execució de les actuacions; de la declaració responsable prevista en l'article 144 del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana; així com, si és el cas, de l'article 21.2 del Decret 205/2020, d'11 de desembre, del Consell, de regulació dels aprofitaments forestals en forests privades i l'alienació d'aprofitaments forestals en forests gestionades per la Generalitat, sense menyscapte de l'obligació d'obtindre les autoritzacions o permisos que siguen necessaris per raó de la naturalesa o ubicació de l'actuació.  
2. Així mateix, dins del termini de 15 dies assenyalat en l'apartat anterior, els ajuntaments de la Comunitat Valenciana que es consideren afectats per la present resolució provisional podran realitzar al·legacions al contingut de l'annex I, Relació dels ajuntaments beneficiaris de manera provisional, que s'adjunta a esta resolució.  
3. En el cas que l'ajuntament no accepte la quantitat assignada al seu municipi en el termini establit, s'entendrà que renuncia a la subvenció assignada en esta resolució.  
4. La comissió prevista en l'article 84 de la Llei 3/1993, forestal de la Comunitat Valenciana, verificarà que les actuacions proposades pels ajuntaments s'inclouen entre les previstes en el PLPIF o, si és el cas, en l'ITGF, aprovats per les seues respectives conselleries competents, així com l'adequació d'estos a la naturalesa del crèdit disponible, i la direcció territorial competent en matèria de prevenció d'incendis forestals podrà requerir-ne l'esmena o la millora i atorgarà, a este efecte, un termini de 10 dies hàbils.  
5. Transcorregut este termini, la comissió formularà una proposta de resolució definitiva, aplicant les regles establides en l'article 82 de la Llei 3/1993, de 9 de desembre, forestal de la Comunitat Valenciana, i l'elevarà a l'òrgan competent per a resoldre-la. La resolució definitiva es publicarà en el Diari Oficial de la Generalitat Valenciana.  
6. D'acord amb el que establix l'article 14 de la Llei 39/2015, d'1 d'octubre, del procediment administratiu comú, els ajuntaments beneficiaris estan obligats a relacionar-se amb la Generalitat a través de mitjans electrònics, per la qual cosa hauran de presentar les sol·licituds telemàticament a través de la seu electrònica de la Generalitat en l'adreça d'internet sede.gva.es/va/proc23300, utilitzant els models normalitzats corresponents que hi ha disponibles.  
Per a accedir de manera telemàtica al procediment, la persona sol·licitant ha de disposar de firma electrònica avançada, amb el certificat qualificat de representant d'entitat emés per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).  
Quan es vulga tramitar un procediment en representació d'altres persones jurídiques, es podrà atorgar esta representació a través del Registre de representants de l'ACCV (https://www.accv.es/servicios/registro-de-representantes). L'accés a este registre per part dels representats pot fer-se amb un certificat qualificat de representant d'entitat.  
  
Les sol·licituds presentades s'han de firmar amb el certificat digital de la persona jurídica que presenta la sol·licitud o, si és el cas, amb el certificat digital del seu representant. Així mateix, els que siguen competents per a fer-ho firmaran electrònicament els documents que s'hi adjunten quan la firma siga obligatòria.  
En el supòsit que alguna de les persones sol·licitants presente la sol·licitud presencialment, es requerirà que l'esmene per mitjà de la presentació electrònica en els termes que preveu l'article 68.4 de la Llei 39/2015, d'1 d'octubre. A estos efectes, es considerarà com a data de presentació de la sol·licitud aquella en la qual s'haja fet l'esmena.  
  
Quan les persones interessades necessiten donar d'alta o modificar un compte bancari per a la percepció de les ajudes convocades, esta actuació s'haurà de fer de manera telemàtica mitjançant la seu electrònica de la Generalitat (sede.gva.es/proc22648), d'acord amb el que es preveu en l'article 6 de l'Orde 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
7. A la sol·licitud d'acceptació normalitzada de l'ajuda provisional s'ha d'adjuntar la documentació següent:  
a) Acreditació de la identitat de la persona jurídica sol·licitant, en cas que no autoritze l'òrgan gestor del procediment a la consulta.  
b) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas que no autoritze l'òrgan gestor del procediment a la consulta o s'opose a esta.  
c) Acord o resolució de l'òrgan municipal competent, que haurà d'incloure expressament la seua voluntat d'acceptar la consignació assignada.  
d) Fitxa d'actuacions subvencionables de l'annex II omplida amb tota la informació sol·licitada perquè la verifique la comissió esmentada en l'article 84 de la Llei 3/1993, de 9 de desembre, forestal de la Comunitat Valenciana.  
En el cas de PLPIF: s'indicarà el codi de l'actuació i l'element respectivament tal com apareguen indicats en la documentació del mateix PLPIF aprovat, que es pot descarregar des de l'enllaç següent https://cjusticia.gva.es/va/web/prevencion-de-incendios/planes-aprobados.  
  
En el cas dels ITGF: s'indicarà el codi de l'ITGF i la unitat d'actuació sobre la qual es pretenen dur a terme els treballs (unitat d'ordenació/parcel·la forestal/rodal), segons el document aprovat per la resolució de l'Instrument tècnic de gestió forestal.  
L'acreditació de la documentació indicada s'ha d'efectuar sense perjuí del que establix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
  
8. Quan l'administració actuant consulte o reculla dades o documents en l'àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:  
a) L'òrgan gestor del procediment ha d'estar autoritzat per la persona interessada per a poder consultar les dades que acrediten estar al corrent dels pagaments amb l'Agència Tributària, estatal i autonòmica, i les dades d'identitat fiscal de l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada s'hi vol oposar, és imprescindible que indique la informació concreta de la consulta a la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que establix la disposició addicional octava de la Llei orgànica 3/2018, de 5 de desembre; l'article 4 de la Llei 40/2015, d'1 d'octubre, de règim jurídic del sector públic, i l'article 13 de la Llei 38/2003, de 17 de novembre, general de subvencions.  
  
Quint. Actuacions subvencionables  
Seran subvencionables les actuacions següents planificades i aprovades en el Pla local de prevenció d'incendis forestals o en els instruments tècnics de gestió forestal de l'ajuntament beneficiari:  
1. Àrees tallafoc:  
1.1. Obertura de noves àrees tallafocs o zones de discontinuïtat lineal, fins i tot tractaments de la vegetació al costat de vials, com bandes de seguretat o faixes auxiliars, d'acord amb la norma tècnica o, si és el cas, amb les especificacions del PLPIF.  
1.2. Obertura de noves àrees tallafocs o zones de discontinuïtat perimetral en zones d'interfície urbana-forestal i en llocs d'alta afluència de persones o d'ús públic, d'acord amb la norma tècnica o, si és el cas, amb les especificacions del PLPIF.  
1.3. Obertura o creació d'àrees o punts estratègics de gestió (PEG) d'acord amb la norma tècnica o, si és el cas, amb les especificacions del PLPIF.  
1.4. Manteniment i conservació d'àrees tallafocs o zones de discontinuïtat lineal o perimetral en zones d'interfície urbana-forestal i en llocs d'alta afluència de persones o d'ús públic, així com àrees o punts estratègics de gestió (PEG).  
2. Manteniment de zones de discontinuïtat mitjançant:  
2.1. Conreu de superfícies agrícoles abandonades, fins i tot operacions de desbrossament previ, sempre que es troben a menys de 100 metres de sòl forestal i no supose un canvi de l'ús forestal ni un canvi de cultiu segons la normativa ambiental.  
2.2. Control de la vegetació en infraestructures de prevenció d'incendis amb ramaderia extensiva amb una càrrega ramadera mínima d'1 URM (unitat ramadera major o equivalent) per hectàrea durant almenys 60 dies naturals.  
3. Manteniment, reparació i millora de pistes forestals, incloent-hi treballs sobre cunetes. Esta actuació no es limitarà al tractament de la vegetació de les cunetes del vial.  
3.1. Refinament, planatge, reg i compactació.  
3.2. Aportació de saorres o generació d'estes in situ (triturat o fresat d'afloraments rocosos), refinació, planatge, reg i compactació.  
  
3.3. Formigonada, només en pendents superiors al 10 %, barrancs o guals per al pas d'aigua. La llosa de formigó serà d'una grossària mínima de 15 cm.  
4. Creació, adaptació i millora de punts d'aigua per a l'extinció d'incendis forestals:  
4.1. Adaptació i millora de punts d'aigua.  
4.2. Construcció de nous depòsits d'aigua.  
4.3. Instal·lació d'hidrants.  
5. Actuacions  
5.1. Tales de millora (aclarides, aclarides de plançonada i reservacions), poda dels peus restants i eliminació de restes.  
5.2. Podes de formació o manteniment amb eliminació de restes.  
5.3. Desbrossaments selectius amb eliminació de restes.  
  
Sext. Gastos subvencionables  
Seran gastos subvencionables els generats entre l'1 de gener i el 15 d'octubre de 2024 fins als màxims establits per tipus d'actuació establits en el resolc següent, sempre que s'ajusten als conceptes següents:  
  
a) Cost d'execució de les actuacions referides en el resolc anterior.  
  
b) Cost de la direcció d'obra, redacció de memòries i documentació tècnica necessària.  
c) En cas d'utilitzar mitjans propis, seran subvencionables els gastos de personal imputables a contractes laborals de nova creació i els gastos destinats a inversió en maquinària, equips, instal·lacions tècniques i utillatge necessaris per a l'execució de les actuacions subvencionables, reflectits en la fitxa de l'annex II, i no serà subvencionable la compra de maquinària de segona mà.  
  
Sèptim. Imports màxims subvencionables  
1. S'establixen els següents imports màxims subvencionables per a les diferents actuacions subvencionables:  
  
ACTUACIONS SUBVENCIONABLES Import màxim subvencionable  
(IVA inclòs)  
1. Àrees tallafocs  
1.1 Obertura de noves àrees tallafocs o zones de discontinuïtat lineal, fins i tot tractaments de la vegetació que hi ha al costat de vials, com bandes de seguretat o faixes auxiliars. 4.500 €/ha  
1.2. Obertura de noves àrees tallafocs o zones de discontinuïtat perimetral en zones d'interfície urbana-forestal i en llocs d'alta afluència de persones o d'ús públic. 4.500 €/ha  
1.3. Obertura, condicionament o creació d'àrees o punts estratègics de gestió (PEG). 4.500 €/ha  
1.4. Manteniment i conservació d'àrees tallafocs o zones de discontinuïtat lineal o perimetral en zones d'interfície urbana-forestal i en llocs d'alta afluència de persones o d'ús públic, així com àrees o punts estratègics de gestió (PEG). 2.500 €/ha  
2. Manteniment de zones de discontinuïtat  
2.1. Conreu de superfícies agrícoles abandonades, fins i tot operacions de desbrossament previ, sempre que es troben a menys de 100 metres de sòl forestal i no supose un canvi de l'ús forestal ni un canvi de cultiu segons la normativa ambiental.  
 700 €/ha  
2.2. Control de la vegetació en infraestructures de prevenció d'incendis amb ramaderia extensiva amb una càrrega ramadera mínima d'1 URM (unitat ramadera major o equivalent) durant almenys 60 dies naturals. 120 €/ha  
  
3. Manteniment, reparació i millora de pistes forestals, incloent-hi treballs sobre cunetes. Esta actuació no es limitarà al tractament de la vegetació de les cunetes del vial  
3.1. Treballs de refinació, planatge, reg i compactació. 3.500 €/km  
3.2. Aportació de saorres o generació d'estes in situ (triturat o fresat d'afloraments rocosos), refinació, planatge, reg i compactació. 5.000 €/km  
3.3. Formigonada en pendents superiors al 10 %, barrancs o guals per al pas d'aigua. La llosa de formigó serà d'una grossària mínima de 15 cm. 25 euros/m²  
4. Creació, adaptació i millora de punts d'aigua per a l'extinció d'incendis forestals  
4.1. Adaptació i millora de punts d'aigua. Fins al 100 % del cost.  
4.2. Construcció de nous depòsits d'aigua. Fins al 100 % del cost.  
4.3. Instal·lació d'hidrants. 2.700 €/unitat  
5. Actuacions de gestió forestal sostenible  
5.1. Tales de millora (aclarides, aclarides de plançonada i reservacions), poda dels peus restants i eliminació de restes. 2.500 €/ha  
5.2. Podes de formació o manteniment amb eliminació de restes 2.000 €/ha  
5.3. Desbrossaments selectius amb eliminació de restes 2.000 €/ha  
  
  
DIRECCIÓ D'OBRA, REDACCIÓ DE MEMÒRIES I DOCUMENTACIÓ TÈCNICA NECESSÀRIA Import màxim subvencionable  
Redacció de memòries, fitxes d'actuació i una altra documentació tècnica. 3 % de l'import de les actuacions subvencionables fins a un màxim de 1000 €/expedient.  
Direcció d'obra de les actuacions subvencionables i certificació de la finalització. 4 % de l'obra subvencionada fins a un màxim de 3.000 euros/expedient.  
ÚS DE MITJANS PROPIS Import màxim subvencionable  
Gastos de personal imputables a contractes de laborals de nova creació i gastos d'adquisició de maquinària, equips, instal·lacions tècniques i utillatge necessaris per a la realització de les actuacions subvencionables. Fins al 100 % dels costos sense superar els imports màxims subvencionables establits per a les actuacions 1,2,3,4 i 5 en este resolc.  
  
  
2. En la instrucció de l'expedient prèvia a la resolució definitiva de l'ajuda, el personal tècnic instructor de l'expedient podrà validar imports màxims subvencionables superiors fins a un 50 % als establits en el punt anterior d'este resolc en les actuacions del grup 1, «Àrees tallafocs», i 5, «Gestió forestal sostenible», quan l'ajuntament ho justifique tècnicament perquè són zones amb una fracció de cabuda coberta arbrada superior al 70 % i/o parcel·les cadastrals amb un pendent mitjà superior al 30 %.  
  
Octau. Subcontractació  
Els ajuntaments beneficiaris poden executar les actuacions objecte de subvenció subcontractant amb tercers fins al 100 % d'estes.  
  
  
Nové. Justificació de la subvenció  
1. La sol·licitud de pagament podrà presentar-se fins al 16 d'octubre de 2024.  
2. La justificació dels gastos i del compliment dels objectius de la subvenció s'ha de fer mitjançant la presentació d'un únic compte justificatiu subscrit per l'ajuntament, adjunt al model de sol·licitud de pagament normalitzat, disponible a través de la seu electrònica de la Generalitat URL: sede.gva.es/proc23300, que ha de contindre la documentació següent:  
- Una memòria tècnica segons el model disponible a través de la seu electrònica de la Generalitat URL: sede.gva.es/proc23300, adjunta a la sol·licitud de pagament de les actuacions subvencionades.  
- Una memòria econòmica abreujada justificativa del gasto realitzat en les actuacions i activitats executades segons el model normalitzat i disponible a través de la seu electrònica de la Generalitat URL: sede.gva.es/proc23300, que ha de contindre:  
a) Relació detallada dels gastos que ha fet l'entitat beneficiària en la realització de l'activitat subvencionada, amb identificació de l'empresa creditora, el document, l'import i la data d'emissió.  
  
b) Certificat del personal de l'administració local amb habilitació de caràcter nacional, en què s'indique que els gastos que recull esta memòria econòmica responen de manera indubtable a la naturalesa de l'activitat subvencionada, que resulten estrictament necessàries i han sigut efectivament efectuades i pagades complint el que disposa la Llei 9/2017, de 8 de novembre, de contractes del sector públic.  
  
- S'ha d'acreditar mitjançant una declaració responsable el fet d'haver complit l'obligació de remetre a la conselleria competent els documents indicats en l'article 199.2 de la Llei 8/2010, de 23 de juny, de règim local de la Comunitat Valenciana.  
- S'ha d'acreditar mitjançant una declaració responsable la disponibilitat dels terrenys on s'han dut a terme les actuacions.  
- Quant a la presentació de plans economicofinancers en els termes que disposa la Llei orgànica 2/2012, de 27 d'abril, d'estabilitat pressupostària i sostenibilitat financera, es manté per a 2024 la pròrroga de la suspensió de les regles fiscals iniciada per a l'exercici 2020 (acords del Consell de Ministres i del Congrés dels Diputats de dates 26 de juliol i 22 de setembre de 2022, respectivament), no resulten aplicables les mesures correctives que consistixen en la presentació i aprovació de plans economicofinancers en relació amb els incompliments de regles fiscals constatats amb la liquidació del pressupost 2023.  
  
- Certificats expedits per les autoritats competents acreditatius del fet que l'ajuntament es troba al corrent en les seues obligacions tributàries i de Seguretat Social, de conformitat amb el que establix l'article 13 de la Llei 38/2003, de 17 de novembre, general de subvencions, o autorització en la sol·licitud d'acceptació i en la de pagament per a la seua obtenció de manera telemàtica per part d'esta conselleria.  
- En cas que l'activitat subvencionada es finance amb altres subvencions, ajudes, ingressos o recursos, s'ha d'aportar una declaració responsable que continga una llista detallada d'estos, amb la indicació del seu import, procedència i aplicació de tals fons a les activitats subvencionades.  
  
Dècim. Pagament de la subvenció  
1. D'acord amb el que establix l'article 81.7 de la Llei 3/1993, forestal de la Comunitat Valenciana, una vegada publicada la resolució de concessió definitiva, es farà efectiu el pagament del 50 % de l'import de subvenció corresponent a cada ajuntament, en concepte de bestreta, prèvia comprovació que les actuacions són subvencionables i que l'ajuntament està al corrent de les obligacions tributàries davant de la Generalitat, l'Estat i la Seguretat Social.  
2. El pagament del 50 % restant s'efectuarà a favor de l'ajuntament després de la justificació de la subvenció, després de la comprovació, per part dels servicis competents de la Conselleria, del compte justificatiu i d'acreditar que l'ajuntament es troba al corrent de pagament de les seues obligacions tributàries i davant de la Seguretat Social.  
3. Els pagaments s'efectuaran per mitjà de transferència al compte bancari de l'ajuntament que este determine, segons el que establix l'Orde 2/2022, de la Conselleria Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
4. En cas que l'import justificat fora inferior a l'import de la subvenció, o es produïra la concurrència amb altres ajudes de manera que se superara el cost de les actuacions o el 100 % d'estes, l'aportació de la Conselleria es minorarà en la quantia corresponent, i l'ajuntament, si és el cas, estarà obligat a reintegrar les quantitats corresponents.  
  
5. Les resolucions de pagament seran notificades mitjançant publicació en la seu electrònica de la Generalitat, en l'adreça d'internet sede.gva.es/va/proc23300.  
  
Onzé. Compatibilitat amb altres ajudes  
1. La subvenció prevista en esta resolució és compatible amb qualssevol altres subvencions, patrocinis, ajudes, ingressos, recursos, etc., que, per a la mateixa finalitat i objecte, puguen concedir altres administracions o ens públics o privats, nacionals, de la Unió Europea o d'organismes internacionals. No obstant això, l'import de les subvencions en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
2. L'ajuntament ha de comunicar, en qualsevol moment de la vigència de la present ajuda, i en tot cas amb la justificació de l'actuació subvencionada, altres subvencions, ajudes públiques o privades que haja obtingut o sol·licitat per a la mateixa finalitat i objecte.  
  
Dotzé. Minoració i reintegrament  
1. En cas que els gastos subvencionables justificats siguen inferiors a l'import de la subvenció concedida, o en cas de renúncia, es procedirà a la minoració en la quantitat corresponent i al reintegrament de la part corresponent.  
2. Donarà lloc a l'obertura d'expedient de revocació total o parcial de la subvenció concedida, amb obligació de reintegrament de les quantitats que s'hagen lliurat i l'exigència de l'interés de demora corresponent des del moment del pagament de la subvenció fins al dia en què s'acorde la procedència del reintegrament, o la data en què la persona deutora ingresse el reintegrament si és anterior a esta, quan concórreguen les causes de l'article 37 de la Llei general de subvencions i, particularment, les següents:  
a) L'incompliment de les condicions i els terminis establits.  
b) La falta de justificació dels gastos efectivament realitzats i la concessió amb posterioritat d'altres ajudes públiques que en el seu conjunt excedisquen els límits establits.  
El procediment de revocació total o parcial s'iniciarà d'ofici en els termes de l'article 58 de la Llei 39/2015, d'1 d'octubre, del procediment administratiu comú de les administracions públiques.  
  
Tretzé. Seguiment i control  
1. Es durà a terme un pla de control anual de la realització de l'activitat subvencionada, de conformitat amb el que establix l'article 169 de la Llei 1/2015, d'hisenda pública, del sector públic instrumental i de subvencions, mitjançant:  
a) Controls administratius de les sol·licituds d'acceptació i de pagament:  
En les sol·licituds d'acceptació es controlarà l'admissibilitat de les actuacions plantejades.  
En les sol·licituds de pagament es controlarà l'execució de l'operació per la qual es va concedir l'ajuda, els costos contrets i els pagaments realitzats.  
b) Controls sobre el terreny: es comprovarà que el resultat de l'operació s'ajusta a la descripció de la sol·licitud de l'ajuda, respecte a la qual s'haja concedit l'ajuda, i el que s'haja comprovat en la sol·licitud de pagament. Els gastos coberts per controls sobre el terreny han de ser, com a mínim, del 5 % del total de gastos subvencionats, i es duran a terme abans que s'abone el pagament final de l'operació.  
2. L'entitat beneficiària estarà obligada a sotmetre's a les actuacions de control financer que preveu la Llei 1/2015, que es realitzen per part de la Intervenció General. De la mateixa manera, l'entitat beneficiària ha de complir amb l'obligació de col·laboració amb el control financer de conformitat amb el que disposa la llei esmentada.  
  
Catorzé. Informació relativa a la protecció de dades  
1. La sol·licitud l'ajuda comporta el tractament de dades de caràcter personal en el marc del que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal està disponible en el Registre d'activitats de tractament publicat en la pàgina web de la conselleria competent en matèria de justícia i interior. En concret, la informació bàsica del tractament és la següent:  
  
Nom del tractament: Ajudes en matèria de prevenció d'incendis forestals.  
Identitat del responsable del tractament: Conselleria de Justícia i Interior: yftsjfqqwkayhcsmzkieqrqc@ftk.om.  
Finalitat del tractament: ajudes en matèria de prevenció d'incendis forestals.  
Exercici de drets: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'estes i a no ser objecte de decisions individuals automatitzades, de manera presencial o telemàtica, d'acord amb el que preveu la següent adreça d'internet: sede.gva.es/va/proc19970.  
Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar a la Delegació de Protecció de Dades, de manera presencial o telemàtica, d'acord amb el que preveu l'adreça d'internet sede.gva.es/va/proc22094, sense perjuí de la possibilitat de reclamar a l'Agència Espanyola de Protecció de Dades.  
  
Podeu obtindre informació més detallada en l'enllaç següent: https://gvaoberta.gva.es/va/registre-activitats-de-tractament  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, té l'obligació d'informar dels aspectes següents:  
  
a) La comunicació d'estes dades a l'Administració per al tractament en l'àmbit de les competències pròpies i d'acord amb les finalitats del procediment.  
b) La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recollit esta autorització, que ha d'estar disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
  
Quinzé. Transparència, subministrament d'informació i dades obertes  
  
Sense perjuí de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà publicitari que es faça de l'activitat subvencionada.  
2. Subministrar a l'entitat concedent, amb el requeriment previ, tota la informació que siga necessària perquè complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Setzé. Informació i publicitat  
1. De conformitat amb l'article 18 de la Llei 38/2003, de 17 de novembre, general de subvencions, l'òrgan gestor remetrà informació a la Base de dades nacional de subvencions (BDNS), en els termes que preveu l'article 20 d'esta llei i l'RD 130/2019, de 8 de març.  
  
2. Esta resolució tindrà efectes l'endemà de la publicació en el Diari Oficial de la Generalitat Valenciana.  
3. Segons es disposa en l'article 40.2 de la Llei 39/2015, d'1 d'octubre, del procediment administratiu comú de les administracions públiques, contra la present resolució provisional no es pot interposar cap recurs administratiu, perquè es tracta, tal com s'establix en l'article 81.3 de la Llei 3/1993, forestal de la Comunitat Valenciana, d'un mer acte de tràmit.  
  
Desseté. Règim de recursos  
Segons el que es disposa en l'article 40.2 de la Llei 39/2015, d'1 d'octubre, del procediment administratiu comú de les administracions públiques, contra la present resolució provisional no es pot interposar cap recurs administratiu, perquè es tracta, tal com s'establix en l'article 81.3 de la Llei 3/1993, forestal de la Comunitat Valenciana, d'un acte de tràmit.  
  
València, 10 d'abril de 2024.- La consellera de Justícia i Interior: Elisa María Núñez Sánchez.